CELEX: 52018PC0567
Language: hu
Date: 2018-08-01
Title: Javaslat AZ EURÓPAI PARLAMENT ÉS A TANÁCS RENDELETE a 391/2009/EK rendeletnek az Egyesült Királyság Unióból való kilépésére figyelemmel történő módosításáról

EURÓPAI BIZOTTSÁG
            Brüsszel, 2018.8.1.
            COM(2018) 567 final
            2018/0298(COD)
            Javaslat
            AZ EURÓPAI PARLAMENT ÉS A TANÁCS RENDELETE
            a 391/2009/EK rendeletnek az Egyesült Királyság Unióból való kilépésére figyelemmel történő módosításáról
            (EGT-vonatkozású szöveg)
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               2017. március 29-én az Egyesült Királyság az Európai Unióról szóló szerződés 50. cikkének megfelelően bejelentette az Unióból való kilépésre vonatkozó szándékát. Ez azt jelenti, hogy az elsődleges és másodlagos uniós jogszabályok 2019. március 30-ától („a kilépés időpontja”) kezdődően nem alkalmazandók többé az Egyesült Királyságra, kivéve, ha a megerősített, kilépésről rendelkező megállapodás eltérő időpontot határoz meg. Az Egyesült Királyság ezt követően harmadik országgá válik.
            
            
               A kilépésről rendelkező megállapodásban esetlegesen szereplő átmeneti rendelkezésekre is figyelemmel, a tengeri szállításra vonatkozó uniós jogszabályok már nem lesznek alkalmazandók az Egyesült Királyságra. Az uniós jog egyik érintett területe a tagállamok lobogója alatt közlekedő hajók felügyeletét és vizsgálatát végző szervezetek (a továbbiakban: elismert szervezetek) uniós szintű elismerése. 
            
            
               A 391/2009/EK rendelet
                  1
                (a továbbiakban: a rendelet) 8. cikkének (1) bekezdése előírja, hogy a Bizottság által az uniós szinten elismert hajófelügyeleti és hajóvizsgáló szervezeteket („elismert szervezetek”) a Bizottságnak legalább kétévenként értékelnie kell, azzal a tagállammal közösen, amely eredetileg beterjesztette az adott szervezet elismerésére vonatkozó kérelmet. Ugyanígy értékelni kell azokat a szervezeteket is, amelyeket az érintett tagállam a korábbi szabályozás alapján eredetileg elismert, és amelyek jelenleg a rendelet 15. cikke (1) bekezdésének értelmében uniós elismerést élveznek. Ebből következően az a tagállam, amely a 15. cikk (1) bekezdése alapján eredetileg elismerte ezeket a szervezeteket, a rendelet 8. cikkének (1) bekezdése alapján a Bizottság általi értékelésben részt vevő „szponzor” tagállamnak tekintendő.
            
            
               Ezenkívül a rendelet 7. és 8. cikkéből következik, hogy az elismert szervezeteknek ahhoz, hogy folytatólagosan uniós elismerést élvezzenek, továbbra is teljesíteniük kell a rendelet I. mellékletében meghatározott követelményeket és minimumkövetelményeket. Ezt a Bizottság – a „szponzor” tagállammal együtt – a 8. cikk (1) bekezdésével összhangban végzett folyamatos újraértékelés útján ellenőrzi.
            
            
               Azon szervezetek esetében, amelyeknek az Egyesült Királyság a „szponzor” tagállama, az Egyesült Királyság a kilépését követően már nem vehet részt a rendelet 8. cikkének (1) bekezdése alapján végzett értékelésekben. Következésképpen a szóban forgó szervezetek uniós szintű elismertségének további érvényessége megkérdőjelezhetővé válik, és a rendelet meglévő rendelkezései alapján nem tisztázható kellő jogbiztonsággal.
            
            
               A szervezetek uniós elismertségének az Egyesült Királyság kilépése miatti potenciális elvesztése hátrányos következményekkel járhat azon EU-27 tagállamok lobogóinak versenyképessége és vonzereje szempontjából, amelyektől ezek az elismert szervezetek felhatalmazást kaptak arra, hogy a nevükben eljárjanak a jogszabályban előírt hajófelügyeleti, hajóvizsgálati és hajótanúsítási feladatok ellátása céljából. Jelenleg felhatalmazási megállapodások vannak érvényben az EU-27 tagállamainak többsége és az érintett elismert szervezetek között, az Egyesült Királyság kilépése után azonban ezek a tagállamok nem vehetnék igénybe az elismert szervezetek munkáját a lobogójuk alatt közlekedő flottájuk tekintetében. Ugyanakkor az e szervezeteket osztályozási célból is használó hajótulajdonosok azzal dilemmával szembesülnének, hogy vagy le kellene cserélniük lobogójukat nem uniós lobogóra, vagy kockáztatnák az érintett szervezettekkel kötött hajóosztályozási magánszerződéseik megsértését.
            
            
               Ennek a javaslatnak az a célja, hogy fokozza a jogbiztonságot és biztosítsa az üzletmenet-folytonosságát az érintett hajótulajdonosok számára, valamint megőrizze az EU-27 tagállamok lobogóinak versenyképességét.
            
            
               •Összhang a szabályozási terület jelenlegi rendelkezéseivel
            
            
               
                  Ezt a javaslatot az Egyesült Királyságnak az Unióból való kilépése teszi szükségessé, és alkalmazási köre az ebből fakadó következmények kezelésére korlátozódik. A rendelet fő politikai célkitűzései nem változnak.
               
            
            
               •Összhang az Unió egyéb szakpolitikáival
            
            
               
                  E javaslat teljes mértékben összhangban van a Tanács azon felhatalmazásával, hogy tárgyalásokat folytasson az Egyesült Királysággal az Unióból való kilépéséről.
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               •Jogalap
            
            
               
                  A javaslat az EUMSZ 100. cikkének (2) bekezdésén alapul.
               
            
            
               •Szubszidiaritás (nem kizárólagos hatáskör esetén)
            
            
               
                  Mivel a javasolt jogi aktus módosítaná a meglévő uniós jogi aktus tartalmát, ez csak uniós szintű fellépéssel volna elérhető.
               
            
         
         
            
               •Arányosság
            
            
               
                  A javaslat arányosnak tekinthető, mivel a szükséges jogszabály-módosításról rendelkezik, és nem haladja meg az Egyesült Királyság Unióból való kilépése által teremtett jogbizonytalanság megszüntetéséhez szükséges lépéseket. Azon jogi módosításokat írja elő, amelyekre szükség van az EU-27 tagállamok lobogói versenyképességének megőrzése érdekében.
               
            
            
               •A jogi aktus típusának megválasztása
            
            
               
                  Mivel a jogi aktus módosítja az Európai Parlament és a Tanács rendeletét, a javasolt módosítás az egyetlen megfelelő forma.
               
            
            
               3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI
            
            
               •A jelenleg hatályban lévő jogszabályok utólagos értékelése / célravezetőségi vizsgálata
            
            
               
                  Tárgytalan.
               
            
            
               •Az érdekelt felekkel folytatott konzultációk
            
            
               
                  Egy tengeri közlekedésről szóló bizottsági közlemény
                     2
                   felhívta az érintett érdekelt felek figyelmét az Egyesült Királyság Unióból való kilépéséhez kapcsolódó újraértékelési folyamattal kapcsolatos problémákra.
               
               
                  Az érdekelt felek és a tagállamok lehetőséget kaptak arra, hogy az Európai Bizottság minőségi jogalkotással kapcsolatos portálján („Ossza meg velünk véleményét”) két héten át visszajelzést adjanak a javasolt kezdeményezésről.
               
               
                  A 2018. június 28. és július 12. közötti visszajelzési időszakban egy érdekelt fél nyújtott be észrevételeket. Általában nagyra értékelte, hogy a javasolt kezdeményezés nagyobb jogbiztonságot és egyértelműbb helyzetet kíván teremteni, valamint meg kívánja őrizni az EU-27 hajótulajdonosok versenyképességét. A visszajelzés releváns visszajelzésként figyelembevételre került a javaslatterv készítése során.
               
            
            
               •Szakértői vélemények beszerzése és felhasználása
            
            
               
                  Visszajelzésekkel szolgáltak az érdekelt felek és a tagállamok is, az Európai Tengerészeti Biztonsági Ügynökség pedig technikai szakértői támogatást nyújtott. A javaslatot alátámasztotta az a jogi elemzés is, amely az Egyesült Királyság kilépésének az elismert szervezetek szakpolitikai területén való következményeire irányult.
               
            
            
               •Hatásvizsgálat
            
            
               
                  A minőségi jogalkotásra vonatkozó iránymutatások értelmében nincs szükség hatásvizsgálatra, mivel a tervezett intézkedésnek várhatóan nem lesz jelentős hatása, és a javasolt megoldáson kívül nem áll rendelkezésre egyéb, lényegesen eltérő szakpolitikai alternatíva.
               
            
            
               •Alapjogok
            
            
               
                  E javaslat nem érinti az alapjogok védelmét.
               
            
            
               4.KÖLTSÉGVETÉSI VONZATOK
            
            
               
                  Tárgytalan.
               
            
            
               5.EGYÉB ELEMEK
            
         
         
            
               •Végrehajtási tervek, valamint a nyomon követés, az értékelés és a jelentéstétel szabályai
            
            
               
                  A javaslat 2. cikke felülvizsgálati rendelkezést vezet be annak megítélése érdekében, hogy a jelenlegi kezdeményezés elérte-e a fenti célkitűzést anélkül, hogy a versenyre nézve bármiféle nem kívánt következménnyel járt volna,.
               
            
            
               •A javaslat egyes rendelkezéseinek részletes magyarázata
            
            
               
                  A javaslat célja, hogy megszüntesse az Egyesült Királyság kilépése által létrejövő jogbizonytalanságot azon szervezetek elismertségének további érvényessége tekintetében, amelyek esetében a Bizottság értékelésében részt vevő „szponzor” tagállam az Egyesült Királyság. Ez lehetővé tenné a meglévő megállapodások folytatását az említett szervezetek és azon EU-27 tagállamok közötti, amelyek felhatalmazási megállapodásokat írtak alá, lehetővé téve e szervezetek számára, hogy a tagállamok nevében hajófelügyeleti és hajóvizsgálati feladatokat lássanak el, és fenntartva a folyamatos biztonságot.
               
               
                  A javasolt jogalkotási intézkedés módosítja a rendelet 8. cikkének (1) bekezdését oly módon, hogy a jelenlegi követelményt, amely szerint csak a „szponzor” tagállam vesz részt a Bizottság által végzett rendszeres értékelési eljárásban, felváltja azzal a követelménnyel, amely biztosítja mindazon tagállamok részvételét, amelyek egy elismert szervezetet felhatalmaztak. A javasolt jogalkotási intézkedés lehetővé tenné, hogy a Bizottság az értékelést ne csak a „szponzor” tagállammal, hanem bármely olyan tagállammal közösen végezze el, amely az érintett elismert szervezetet a 2009/15/EK irányelv
                     3
                   3. cikkének (2) bekezdése alkalmazásában felhatalmazta, hogy a nevében eljárjon.
               
               
                  A választás azért a fenti megoldásra esett, mert ez az Egyesült Királyság kilépése által az elismert szervezetek területén kialakult jogbizonytalanság kezelésének leghatékonyabb és legeredményesebb módja. A javasolt jogi aktus megkülönböztetésmentesen oldaná meg az említett jogbizonytalanságot azon tagállamok számára, amelyek elismert szervezeteket hatalmaztak meg arra, hogy a nevükben eljárjanak.
               
               
                  A javaslat összhangban van továbbá az üzletmentet-folytonosság biztosításának célkitűzésével, és az érintett szervezetekkel együttműködő EU-27 tagállamok lobogóinak versenyképességét is sikerül megőrizni. 
               
               
                  A rendelet mindössze azokat az esetleges hátrányos következményeket kívánja orvosolni, amelyeket az Egyesült Királyság Unióból való kilépése okoz közvetlenül vagy közvetve a 27 tagállam lobogói tekintetében. A Bizottságnak megfelelő/elegendő alkalmazási időszakot követően jelentést kell tennie a hatásokról, különösen az e rendelet hatályán túlmutató esetleges következmények azonosítása céljából.
               
            
            
               2018/0298 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS RENDELETE
            
            
               a 391/2009/EK rendeletnek az Egyesült Királyság Unióból való kilépésére figyelemmel történő módosításáról
            
            
               (EGT-vonatkozású szöveg)
            
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 100. cikkének (2) bekezdésére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  4
               ,
            
            
               tekintettel a Régiók Bizottságának véleményére
                  5
               ,
            
            
               rendes jogalkotási eljárás keretében,
            
         
         
            
               mivel:
            
            
               (1)2017. március 29-én az Egyesült Királyság az Európai Unióról szóló szerződés 50. cikkének megfelelően bejelentette az Európai Tanácsnak az Unióból való kilépésre vonatkozó szándékát. Következésképpen az uniós jog 2019. március 30-ától kezdődően nem alkalmazandó többé az Egyesült Királyságra, kivéve, ha a kilépésről rendelkező megállapodás eltérő időpontot határoz meg, vagy ha az Európai Tanács az Egyesült Királysággal egyetértve egyhangúlag eltérő időpontot határoz meg. Az Egyesült Királyság ezt követően harmadik országgá válik.
            
            
               (2)A 391/2009/EK rendelet
                  6
                és a 2009/15/EK európai parlamenti és tanácsi irányelv
                  7
                együttesen alkotja az elismert hajófelügyeleti, hajóvizsgáló és tanúsító szervezetek tevékenységeinek szabályozási keretét.
            
            
               (3)A 391/2009/EK rendelet 8. cikke (1) bekezdésének megfelelően a Bizottság által az uniós szinten elismert hajófelügyeleti és hajóvizsgáló szervezeteket (a továbbiakban: elismert szervezetek) rendszeresen és legalább kétévenként a Bizottságnak értékelnie kell, azzal a tagállammal közösen, amely beterjesztette az adott szervezet elismerésére vonatkozó kérelmet.
            
            
               (4)Az egyenlő bánásmód érdekében a Bizottság az érintett tagállam által a 94/57/EK tanácsi irányelvnek
                  8
                megfelelően eredetileg elismert és jelenleg a 391/2009/EK rendelet 15. cikke (1) bekezdésének értelmében uniós elismerést élvező szervezeteket a szóban forgó szervezeteket eredetileg elismerő tagállammal együtt értékeli.
            
            
               (5)A 391/2009/EK rendelet 7. és 8. cikkével összhangban az elismert szervezeteknek, annak érdekében, hogy folytatólagosan élvezzék az uniós szintű elismerés előnyeit, továbbra is teljesíteniük kell az említett rendelet I. mellékletében meghatározott követelményeket és minimumkövetelményeket. Ezt a Bizottság – az érintett tagállammal együtt – a 391/2009/EK rendelet 8. cikkének (1) bekezdésével összhangban végzett folyamatos értékelés útján ellenőrzi. Ezért a rendszeres értékelések fontos szerepet játszanak a szervezetek folyamatos elismertségében.
            
            
               (6)Az Unióból való kilépését követően az Egyesült Királyság már nem vehet részt a 391/2009/EK rendelet 8. cikkének (1) bekezdése szerint végzett értékelésekben.
            
            
               (7)Az eredetileg az Egyesült Királyság által elismert, jelenleg uniós elismerést élvező szervezeteket a 2009/15/EK irányelv 3. cikkének (2) bekezdésével összhangban más tagállamok hajófelügyeleti, hajóvizsgálati és hajótanúsítási feladatok ellátásával bízták meg. Ezért a 391/2009/EK rendelet 8. cikkének (1) bekezdését módosítani kell annak biztosítása érdekében, hogy e szervezetek az említett rendelkezés követelményeinek megfelelően továbbra is értékelés tárgyát képezzék.
            
            
               (8)Figyelembe kell venni azokat az ellenőrzési és felügyeleti kötelezettségeket is, amelyeket a tagállamoknak a 2009/15/EK irányelv 9. cikke értelmében jelenleg teljesíteniük kell. E tekintetben az elismert szervezetek 391/2009/EK rendelet szerinti értékelését a Bizottságnak azon érintett tagállammal vagy tagállamokkal együtt kell lefolytatnia, amelyektől az elismert szervezet a 2009/15/EK irányelv 3. cikke (2) bekezdésének megfelelően felhatalmazást kapott.
            
            
               (9)Ezt a rendeletet attól a naptól kell alkalmazni, amelyen az uniós jog és különösen a 391/2009/EK rendelet az Egyesült Királyságra már nem alkalmazandó,
            
            
               ELFOGADTA EZT A RENDELETET:
            
            
               1. cikk
            
            
               A 391/2009/EK rendelet 8. cikke (1) bekezdésének helyébe a következő szöveg lép:
            
            
               „(1) Minden elismert szervezetet rendszeresen és legalább kétévenként a Bizottság értékel, azzal a tagállammal (azokkal a tagállamokkal) közösen, amely(ek)től a szervezet a 2009/15/EK irányelv 3. cikke (2) bekezdésének megfelelően felhatalmazást kapott, azt vizsgálva, hogy eleget tettek-e az e rendelet értelmében meglévő kötelezettségeknek, és hogy teljesülnek-e az I. mellékletben meghatározott minimumfeltételek. Az értékelésnek az elismert szervezetek azon tevékenységeire kell korlátozódnia, amelyek e rendelet hatálya alá tartoznak.”
            
            
               2. cikk
            
            
               A Bizottság e rendelet alkalmazásának időpontjától számított három éven belül jelentést tesz az Európai Parlamentnek és a Tanácsnak a rendelet hatásairól.
            
            
               3. cikk
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ezt a rendeletet attól a naptól kell alkalmazni, amelyen az uniós jog az Egyesült Királyságra már nem alkalmazandó.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
         
         
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        Az Európai Parlament és a Tanács 391/2009/EK rendelete (2009. április 23.) a hajófelügyeleti és hajóvizsgáló szervezetek közös szabályairól és szabványairól (HL L 131., 2009.5.28., 11. o.).
               
               
                  
                     (2)
                  
                        „Értesítés az érdekelt felek részére – Az Egyesült Királyság kilépése az EU-ból és a tengeri szállításra vonatkozó uniós szabályok”,
                  https://ec.europa.eu/transport/sites/transport/files/legislation/brexit-notice-to-stakeholders-maritime-transport.pdf
               
               
                  
                     (3)
                  
                        Az Európai Parlament és a Tanács 2009/15/EK irányelve (2009. április 23.) a hajófelügyeleti és hajóvizsgáló szervezetek, valamint a tengerészeti hatóságok vonatkozó tevékenységeinek közös szabályairól és szabványairól (HL L 131., 2009.5.28., 47. o.).
               
               
                  
                     (4)
                  
                        HL C , , . o.
               
               
                  
                     (5)
                  
                        HL C , , . o.
               
               
                  
                     (6)
                  
                        Az Európai Parlament és a Tanács 391/2009/EK rendelete (2009. április 23.) a hajófelügyeleti és hajóvizsgáló szervezetek közös szabályairól és szabványairól (HL L 131., 2009.5.28., 11. o.).
               
               
                  
                     (7)
                  
                        Az Európai Parlament és a Tanács 2009/15/EK irányelve (2009. április 23.) a hajófelügyeleti és hajóvizsgáló szervezetek, valamint a tengerészeti hatóságok vonatkozó tevékenységeinek közös szabályairól és szabványairól (HL L 131., 2009.5.28., 47. o.).
               
               
                  
                     (8)
                  
                        A Tanács 94/57/EK irányelve (1994. november 22.) a hajófelügyeleti és hajóvizsgáló szervezetek, valamint a tengerhajózási igazgatás vonatkozó tevékenységeinek közös szabályairól és szabványairól (HL L 319., 1994.12.12., 20. o.).